Vier vas ná hulle op plaas toeslaanArgieffoto Die polisie in Delmas in Mpumalanga het vier verdagtes in hegtenis geneem in verband met ŉ voorval waartydens plaasbewoners die afgelope naweek met ŉ wapen aangehou en beroof is. Kol. Mtsholi Bhembe, woordvoerder van die polisie, het gesê ŉ groep van vyf verdagtes het glo Sondag (26 November) omstreeks 20:00 op die plaas toegeslaan. Die verdagtes het ses plaasbewoners met ŉ wapen aangehou en hulle beroof van selfone, kontant en kruideniersware. “Die polisie het onmiddellik ŉ saak van huisroof geopen waarna hulle ŉ soektog na die verdagtes van stapel gestuur het. Vier van hulle is Woensdag in hegtenis geneem met sommige van die gesteelde goedere steeds in hul besit,” het Bhembe gesê. Die vier verdagtes is tussen die ouderdom van 27 en 39. Hulle sal Woensdag in die landdroshof in Delmas verskyn. Bhembe het gesê die polisie is steeds onverpoosd op soek na die vyfde verdagte, en sal alles moontlik doen om die skuldiges aan die pen te laat ry.